|  |  |
| --- | --- |
| ŠT. DOK.  **PO POTRDITVI** | |
| NASLOVNIK | KRAJ, DATUM |
| **Člani IO OKS-ZŠZ** | Ljubljana, 16. 10. 2018 |
| ZADEVA  **ZAPISNIK** **38. redne seje Izvršnega odbora OKS-ZŠZ,**  ki je bila dne 16. 10. 2018 ob 15:00 uri v prostorih Železniškega muzeja v Ljubljani | |

|  |
| --- |
| **OLIMPIJSKI KOMITE SLOVENIJE -**  **ZDRUŽENJE**  **ŠPORTNIH ZVEZ**  Šmartinska cesta 140  1000 Ljubljana  Slovenija  www.olympic.si  **T** 01 230 60 00  **F** 01 230 60 20  **E** info@olympic.si |
|  |

|  |
| --- |
| **OLIMPIJSKI KOMITE SLOVENIJE -**  **ZDRUŽENJE**  **ŠPORTNIH ZVEZ**  Šmartinska cesta 140  1000 Ljubljana  Slovenija  www.olympic.si  **T** 01 230 60 00  **F** 01 230 60 20  **E** info@olympic.si |
|  |

**Prisotni člani IO OKS-ZŠZ:** Bogdan Gabrovec (predsednik OKS-ZŠZ), Miroslav Cerar,

Bojan Rotovnik, Branko Žnidarič, Dejan Crnek, Gregor Benčina, mag. Miran Kos, Ivan Levak, Iztok Čop, Rok Vehovec, mag. Janez Sodržnik, Metod Ropret, Tjaša Andree Prosenc, Tomo Tiringer, dr. Milan Žvan, mag. Stanko Glažar

**Opravičeni člani IO OKS-ZŠZ:** Damijan Lazar, Matej Erjavec, Tomaž Barada in mag. Vojka Ravbar

**Odsotni člani IO OKS-ZŠZ:** Martina Ratej

S prisotnostjo 16-tih članov od 21-tih je bila zagotovljena sklepčnost.

**Ostali prisotni:** Blaž Perko (v. d. generalnega sekretarja OKS-ZŠZ), Irena Oblak (predsednica NO OKS-ZŠZ), Aleš Remih (predsednik Sveta Fundacije za šport), Matic Švab, Brane Dmitrović, Žiga Dobnikar, Peter Dokl (vsi strokovna služba OKS-ZŠZ).

V nadaljevanju je predsednik ugotovil, da je seja sklepčna ter predlagal dnevni red, kot sledi:

1. Potrditev zapisnika 37. redne seje IO OKS-ZŠZ ter pregled realizacije sklepov IO OKS-ZŠZ
2. Zadeve Slovenske olimpijske akademije
3. Zadeve Strokovnega sveta športa za vse
4. Zadeve Strokovnega sveta za tekmovalni šport
5. Zadeve področja poslovno marketinške dejavnosti
6. Sklic 43. redne seje Skupščine OKS-ZŠZ
7. Nabor predlogov za spremembe normativne ureditve športa na državni ravni
8. Pobude in predlogi

* "Obisk v naravi" - kodeks civilne družbe

1. Razno

- kadrovske zadeve

Predlog dnevnega reda je bil s strani članov IO OKS-ZŠZ soglasno sprejet.

1. **Potrditev zapisnika 37. redne seje IO OKS-ZŠZ z dne 25.9.2018, ter pregled realizacije sklepov IO OKS-ZŠZ**

Na zapisnik 37. redne ter ni v poslovniškem roku prispela nobena vsebinska pripomba. Tudi prisotni na seji niso imeli pripomb, zato je bil na predsednikov predlog soglasno sprejet naslednji sklep:

**Sklep IO OKS-ZŠZ:**

|  |  |
| --- | --- |
| 452-38/18 | IO OKS-ZŠZ potrjuje zapisnik 37. redne seje IO OKS-ZŠZ z dne 25.9.2018. |

V.d. generalnega sekretarja B. Perko je nadalje prisotnim poročal, da so bili vsi sklepi IO OKS-ZŠZ, sprejeti na predhodni seji tudi realizirani razen dveh, in sicer:

|  |  |  |
| --- | --- | --- |
| **Št. Sklepa** | **Vsebina** | **Realizirano** |
| 443-37/18 | Sklene se pogodba med OKS-ZŠZ in ŠUS, v kateri se opredeli prevzem vseh finančnih in organizacijskih obveznosti kandidature in nato potencialne izvedbe Svetovnih športnih iger podjetij 2022 s strani ŠUS-a, brez kakršnihkoli finančnih zavez za OKS-ZŠZ. Obenem je potrebno pridobiti tudi formalno zavezo MOL za predvideno partnerstvo v projektu. | V TEKU |
| 451-37/18 | Na Ministrstvo za notranje zadeve, kot pristojnemu ministrstvu za področje društev, se naslovi pobudo za izbris nedelujočih društev iz registra društev in iz poslovnega registra. | V TEKU |

ter nadalje prisotne člane IO OKS-ZŠZ seznanil z dejavnostmi predsednika ter svojimi, v obdobju od 25.9.2018 do 16.10.2018, kot sledi:

* Sodelovanje na strokovnem posvetu v okviru evropskega tedna športa »Zdrav šport mladih«.
* Obisk ženske rokometne tekme – slovo legend v Celju.
* Obisk svetovnega pokala v športnem plezanju v Kranju.
* Sestanek na MZ, direktorat za javno zdravje glede ureditve ZV športnikov po sprejemu ZSpo.
* Sodelovanje na novinarski konferenci pred izvedbo 50 Barcolane.
* Udeležba na MOI Buenos Aires, v okviru katerega je potekal tudi olimpijski forum in obisk slovenske skupnosti v Argentini ter veleposlaništva RS.
* Sprejem predsednika IPC – mednarodnega paralimpijskega komiteja v SOIC.

Na pobudo g. Gabrovca, g. Dejan Crnek izpostavi certifikat, ki ga je prejelo mesto Ljubljana – »Global, Active city«. Prvih 6 mest, poleg Ljubljane še Buenos Aires, Hamburg, Lillehammer, Liverpool in Richmond je prejelo certifikat na podlagi izpolnjevanja strogih kriterijev, ki jih je preverjala neodvisna komisija. Certifikate je predal predsednik MOK, Thomas Bach, v okviru foruma Olympism in Action v Buenos Airesu.

1. **Zadeve Slovenske olimpijske akademije**

G. Miroslav Cerar prisotne seznani z dejavnostmi, ki so na področju SOA potekale v času od zadnje redne seje, kot sledi:

Aktivnosti Slovenske olimpijske akademije se nadaljujejo po planu.

* v obdobju od zadnje seje pa lahko izpostavim udeležbo na prireditvi Poljskega združenja olimpijcev, ki je potekalo konec septembra v Varšavi. Na prireditvi smo ob prisotnosti številnih držav in nacionalnih združenj olimpijcev ter predstavnikov Svetovnega kluba olimpijcev obeležili njihov visoki jubilej
* v oktobru smo pričeli z izvajanjem dogodkov v knjižnicah in pretekli torek sva se s Sonjo Poljšak udeležila dogodka v knjižnici Ajdovščina. Aktivnost je namenjena spodbujanju branja in kulture med športniki in višanju bralne pismenosti. OKS in Ministrstvo za kulturo skupaj sodelujeta že pri kar nekaterih projektih, tokratno sodelovanje pa je del nacionalnih prizadevanj za boljšo bralno pismenost.

Glede na podane predloge naprošamo člane IO OKS – ZŠZ, da potrdijo predloge za priznanji Častni listini za:

* Igor Jerman po zaključku športne kariere
* Filip Gartner, za življenjsko delo v športu

**Sklep IO OKS-ZŠZ:**

|  |  |
| --- | --- |
| 453-38/18 | IO OKS – ZŠZ potrjuje predlagana prejemnika Častnih listin, in sicer:  Igor Jerman po zaključku športne kariere  Filip Gartner, za življenjsko delo v športu |

1. **Zadeve Strokovnega sveta športa za vse**

Besedo prevzame g. Sodržnik.

V obdobju med sejama IO strokovni svet športa za vse ni imel svoje seje.

Obdobje med sejama so zaznamovale predvsem aktivnosti vezane na Evropski teden športa, preko katerih smo dosegli zastavljen cilj, saj je bilo registriranih je več kot 238 #BeActive dogodkov, 105.364 udeležencev.

Na lokalni ravni je bilo izvedenih 9 mini olimpijad (skupaj 1.575 otrok):

Z velikim sponzorjem, Adriatic Slovenico, smo sodelovali kot del programa MigiMigi največja rekreacija na prostem, v nedeljo, 30.9., v Arboretumu. Prisotnih je bilo okoli 2000 udeležencev, na Mini olimpijadi 80 otrok.

Vodja delovne skupine za pripravo programov usposabljanja OKS-ZŠZ na področju športne rekreacije in športa starejših ter članica akreditacijske komisije dr. Maja Pajek se je 27.9. udeležila posveta, ki ga je organiziralo MIZŠ. Na posvetu je bila izpostavljena problematika, na katero smo ves čas opozarjali in se proti njej močno zavzemal OKS-ZŠZ skupaj z vsemi članicami Odprtega foruma, a je žal MIZŠ sprejelo drugačno odločitev. Z novo sestavo nas verjetno čaka novo odprtje teh vprašanj.

Mednarodna dejavnost

Projekt EMoCS

V okviru projekta EMoCS, katerega partner je tudi OKS-ZŠZ, smo v sredo, 26.9., in v četrtek, 27.9., sodelovali pri promociji projekta Run & Walk Challenge (sodelovanje 10-ih ekip iz Slovenije). Odlično drugo mesto med 53 sodelujočimi ekipami iz vse Evrope je zasedla ekipa ŠD Izlake.

TAFISA

Kot član izvršnega odbora TAFISE je bil predsednik od 12. do 14. oktobra uradni gost dogodka v Egiptu ob Svetovnem dnevu hoje, ki ga je organizirala Egiptovska zveza športa za vse ob sodelovanju Olimpijskega komiteja Egipta in ob podpori njihovega Ministrstva za mladino in šport. Srečal se je z ministrom za mladino in šport Dr. Ashraf Subhi, predsednikom egiptovske zveze Športa za vse in Afriške zveze Športa za vse, Dr. Emad El Bannanijem. Opravil je tudi zelo zanimiv razgovor z predsednikom Afriške zveze športnih konfederacij – major generalom Ahmedom Nasserjem. Poudari, da je bil priča izjemno visoki ravni sodelovanja oblasti in civilne družbe. V imenu TAFISE in OKS-ZŠZ jih je povabil tudi na izmenjavo dobrih praks v Slovenijo.

Mag. Sodržnik še poudari, da je potrebno povedati, da je Ljubljana prišla do certifikata (omenjenega že zgoraj op.a.) »Global, Active city« preko in zaradi OKS-ZŠZ. Na pridobitvi certifikata se je delalo že od leta 2015, v prvi vrsti pa čestita g. Dejanu Crneku, ki je projekt vodil.

1. **Zadeve Strokovnega sveta za tekmovalni šport**

Predsednik strokovnega sveta za tekmovalni šport, g. Iztok Čop je poročal o dejavnostih med sejama, kot sledi:

SSVŠ je na 21. seji med drugimi stvarmi obravnaval kar nekaj predlogov za popravke v sistemu kategorizacije športnih panog. Praktično vse predloge je SSVŠ zavrnil. Revizija Kategorizacije je predvidena v letu 2020. Ker smo na zadnji seji IO OKS člane seznanili tudi o tem, da bomo na seji SSVŠ obravnavali redakcijske popravke Kriterijev, je prav, da se člane IO OKS obvesti, da je SSVŠ tudi ostale predloge zvez, ki so v nasprotju s pravili, zavrnil.

SSVŠ je na 21. seji obravnaval tudi preventivne preglede športnikov, ki niso več obvezni pod okriljem novega zakona. Predlog je bil, da je pogoj za kategorizacijo tudi opravljen zdravniški pregled. Člani SSVŠ so sklenili, da ta pogoj prestavijo v prihodnost, saj praktično ni mogoče izvesti takega števila pregledov s samo eno in pol ambulante, ki je trenutno na voljo za ta namen.

Člani SSVŠ so na 21. seji sprejeli sklep, da se predlaga vodstvu OKS-ZŠZ, da se udeleži v letu 2019 samo Svetovnih iger na plaži in ne tudi Sredozemskih iger na plaži. Razprava je potekala v smislu, da je program športnih panog na obeh tekmovanjih zelo podoben (večina športnih panog na SI na plaži je na programu SVI na plaži), da je program športov na SVI na plaži širši, da se igre odvijata v razmaku dobrega meseca dni in da gre v primeru SI na plaži za finančno zahtevnejši projekt od SVI na plaži. OKS je predhodno zveze s panogami na SI na plaži pozval za namero o udeležbi in dobil pozitiven odziv od polovice zvez, ki so na programu. Člani SSVŠ so razpravljali ali se je smiselno udeležiti obeh tekmovanj z več ali manj istimi panogami v tako kratkem času med tekmama. Člani SSVŠ so v razpravi ocenili, da so SVI na plaži bolj konkurenčno tekmovanje od SI na plaži in da se predlaga vodstvu OKS-ZŠZ, da se udeleži zgolj SVI na plaži.

Besedo predsednik preda g. Perku, ki objasni, da so na temo zdravniških pregledov opravili sestanek pri direktorici direktorata za javno zdravje ge. Gobec. Na sestanku je bilo dogovorjeno, da bodo pediatri ob rednih sistematskih pregledih otroke povprašali glede športnih aktivnosti in so pozorni v primeru intenzivnega ukvarjanja s športom, po potrebi izdajo potrdilo, da je otrok vključen v sistem rednih sistematskih pregledov in da ni ugotovljenih posebnosti, v primeru posebnosti otroke, tudi športnike (npr. kandidate za kategorizacijo), napotujejo k specialistom kar krije ZZZS. Strokovna služba OKS-ZŠZ mora pripraviti skupine športov glede na intenzivnost obremenitve in obdobja, ko se intenzivnost poveča, tako da bo obseg pregledov med njimi različen in pravilno razporejen.

Kar se tiče kategoriziranih športnikov, v posvetu z medicinsko stroko, OKS-ZŠZ oblikuje predlog dodatnih medicinskih timov, ki bodo pooblaščeni koncesionarji za izvajanje preventivnih pregledov kategoriziranih športnikov. Prenovljena pravila o preventivi naj bi se na pristojnem ministrstvu pripravila do konca decembra 2018.

G. Gabrovec doda, da bi za normalen potek pregledov potrebovali tri dodatne koncesije, saj je pregledana zgolj slaba tretjina kategoriziranih športnikov in da je to nesprejemljivo.

**Sklep IO OKS-ZŠZ:**

|  |  |
| --- | --- |
| 454-38/18 | V letu 2019 se reprezentanca pod okriljem OKS-ZŠZ udeleži samo Svetovnih iger na plaži in ne tudi Sredozemskih iger na plaži. |

En član IO OKS-ZŠZ se je glasovanja vzdržal.

1. **Zadeve področja poslovno marketinške dejavnosti**

V odsotnosti podpredsednika OKS-ZŠZ za področje financ in marketinga, g. Tomaža Barade je prisotnim poročal namestnik v.d. generalnega sekretarja za področje financ in marketinga, mag. M. Švab, kot sledi:

* Opravili sestanek na MGRT-ju z državnima sekretarjema na temo Slovenske hiše
* Podaljšali strokovno partnersko pogodbo s podjetjem Semos
* Podpisali novo partnersko pogodbo s podjetjem Pavlin, ki nam bo pomagalo s partnersko izposojo printerjev
* Opravili smo sestanek z Grand Hoteli Bernardin glede podaljšanja sodelovanj in glede konference Tafisa 2021
* Z BTC-jem usklajujemo zadnje podrobnosti pred podaljšanjem pogodbe in selitvijo v nove prostore
* Začeli smo pogovore s Hit Alpineo v Kranjski Gori glede potencialnega sodelovanja
* Od korejskih davčnih oblasti nam je uspelo, na podlagi oddane dokumentacije za najem Slovenske hiše in namestitev med OI v Južni Koreji, dobiti nazaj 42.502 USD.

1. **Sklic 43. redne seje Skupščine OKS-ZŠZ**

Besedo prevzame g. Perko.

Skladno z določili 42. člena Pravil Olimpijskega komiteja Slovenije – Združenja športnih zvez, Izvršni odbor Olimpijskega komiteja Slovenije – Združenja športnih zvez sklicuje redno sejo Skupščine OKS-ZŠZ najmanj 21 dni pred načrtovanim datumom seje. Zato predsednik prisotnim predlaga, da se skliče 43. redna seja Skupščine OKS-ZŠZ, na dan 16.12.2018, z naslednjim dnevnim redom:

1. Izvolitev organov za vodenje skupščine
2. Sprejem dnevnega reda
3. Zapisnik 42. redne seje skupščine OKS-ZŠZ
4. Poročilo verifikacijske komisije
5. Letni delovni in finančni načrt OKS-ZŠZ za 2019
6. Volitve
7. Pobude in predlogi
8. Razno

Na predlog Dnevnega reda 43. seje Skupščine se je odprla obširna debata o mandatnem poročilu, sprejemanju LDN in t.i. razrešnici organov in vodstva ter vodenju volilne skupščine, v kateri so sodelovali ga. Irena Oblak, g. Perko, g. Gabrovec, mag. Sodržnik , g. Rotovnik, mag. Miran Kos in ga. Andree Prosenc. Mag. Sodržnik po razpravi povzame predlog, da:

* se skliče obstoječa skupščina, ki ima samo eno nalogo; da obravnava mandatno poročilo in podeli razrešnico organom,
* potem se takoj nadaljuje nova skupščina, ki ima prvo nalogo, da posluša poročilo volilne komisije, ki podeli mandate in nato potrdi mandate po sklopih, nato se opravijo volitve.

Ga. Irena Oblak predlaga, da sejo volilne skupščine vodi g. Miro Cerar kot ustanovitelj in edini predstavnik, ki bo avtomatično član novega IO OKS-ZŠZ.

Mag. Miran Kos doda, da je 18.10. sklicana komisija za pravne zadeve in organiziranost, ki lahko oblikuje končni sklep o sklicu skupščine.

Predsednik Gabrovec zaključi, da IO OKS-ZŠZ na seji formalno potrjuje sklic skupščine za 16.12.2018, sklep z dopolnjenim dnevnim redom in natančno obrazložitvijo pa bo zapisan v zapisniku seje IO OKS-ZŠZ po seji komisije za pravne zadeve in organiziranost. Člani IO niso nasprotovali temu zaključku točke.

Na podlagi razprave na IO OKS-ZŠZ je komisija za pravne zadeve in organiziranost, na seji 18.10., sprejela razlago predsednika komisije mag. Mirana Kosa in sicer:

“Absolutno je res, kar je trdil na seji IO v torek, 16.10., prvi podpredsednik, da je v 1.odst.46.čl Pravil OKS-ZŠZ zapisano, da volilne skupščine, če predsednik kandidira za predsednika, ne vodi on, ampak prvi podpredsednik. Sam sem se na IO-ju vprašal oz. zavzel stališče, da, če pa na volitvah za prvega podpredsednika kandidira dosedanji podpredsednik, ne more seje voditi on sam, kajti moramo zavzeti enako logiko kot pri predsedniku, ki zasleduje cilj volitve izvesti na način, da ne bo možnega vplivanja na samo izvedbo volitev skozi vodenje seje, skozi vplivanje na kogarkoli, ki pri volitvah sodeluje, itd. S tem nikakor nisem hotel povedati, da se bi to zgodilo, ampak zgolj poudariti, da je dobro izključiti kakršnokoli senco dvoma o nepravilnih, skorumpiranih ali neetičnih volitvah. Predlog, ki je bil podan s strani predsednice nadzornega odbora, da bi sejo vodil Miro Cerar, se mi zdi odličen, kajti on kot ustanovitelj je po samih Pravilih že član skupščine in tudi član IO OKS - ZŠZ, kar pomeni, da se ga ne voli.

Možne dileme o tem, ali lahko vodi on, če pa je v 46.členu in v Poslovniku o delu skupščine zapisano drugače, po mojem mnenju ni. Skupščina je najvišji organ, ki sprejema Pravila in za konkreten primer, ko imamo volilno skupščino in bosta (predvidevam, da ja) tako predsednik kot prvi podpredsednik kandidirala ponovno, menim, da bi skupščino regularno vodil Miro Cerar.

Menim, da ne potrebujemo izvajati dveh sej skupščine, eno za drugo. Predlagam, da se sestane ena skupščina, ki uvodoma verificira mandate članov skupščine. Ob tem se poraja vprašanje, ali je mandat sedanjim (v decembru jim bomo rekli prejšnjim) članom skupščine že sploh prenehal. Res je, da v 5.odst.37.člena Pravila določajo, da mandat članom skupščine traja 4 leta (slučajno bo skupščina 16.12.2018, ko torej starim članom skupščine mandat itak preneha, če se ne motim glede sklica prejšnje volilne skupščine 16.12.2014.), ampak, če tudi pred stoječa skupščina ne bi bila 16.12. ampak npr. pred tem datumom, menim, da bi mandat dosedanjim članom skupščine (razen Miru Cerarju) prenehal, ko bi članstvo izvolilo ali imenovalo (pač odvisno koliko članov pripada posamezni skupini članstva glede na 36.člen Pravil OKS - ZŠZ ) nove člane skupščine kot njihove predstavnike in ko bi hkrati zasedanje skupščine verificiralo nove člane. Dileme okoli tega kdaj preneha mandat organom OKS - ZŠZ po mojem ni. Njihov mandat traja prav tako 4 leta, kot določa 1.odst. 32.člena Pravil OKS - ZŠZ. V primeru, da se bi mandat iztekel in še niso izvoljeni novi, morajo "stari" nadaljevati svoje delo, ali s polnimi pooblastili ali samo za najnujnejše posle, vse do izvolitve novih organov. Če bi bila seja skupščine pred 16.12., bi z izvolitvijo novih organov po mojem mnenju prenehal mandat starim", razen, če bi ob tem sprejeli sklep, da mandat novoizvoljeni organi nastopijo s potekom 4 letnega obdobja imenovanja prejšnjih organov.”

Na podlagi predloga Komisije OKS-ZŠZ za pravne zadeve in organiziranost je potrjen naslednji sklep:

**Sklep IO OKS-ZŠZ**

|  |  |
| --- | --- |
| 455-38/18 | Skliče se ena skupščina, dne 16.12. 2018, ki jo na začetku vodi predsednik OKS-ZŠZ. Skupščina OKS-ZŠZ na začetku imenuje verifikacijsko komisijo, ki ugotovi prisotnost na seji skupščine in skupščini predlaga verifikacijo novih članov skupščine. Skupščina OKS-ZŠZ nato določi zapisnikarja in overovatelja zapisnika. Med ugotavljanjem prisotnosti na seji skupščine predsednik OKS-ZŠZ predstavi predlog sprememb Poslovnika o delu skupščine OKS-ZŠZ, saj je poslovnik potrebno uskladiti s spremenjenimi Pravili OKS-ZŠZ. Pred sprejemom sprememb Poslovnika o delu skupščine OKS-ZŠZ verifikacijska komisija predlaga skupščini verifikacijo novih članov skupščine. Z verifikacijo novih članov preneha mandat prejšnjim članom skupščine. Po verifikaciji novih članov skupščine skupščina sprejme spremenjen Poslovnik o delu skupščine OKS-ZŠZ in dnevni red seje skupščine. Po sprejemu dnevnega reda seje skupščine skupščina OKS-ZŠZ imenuje delovno predsedstvo skupščine, ki prevzame vodenje skupščine. Delovnemu predsedstvu skupščine predseduje Miroslav Cerar kot individualni ustanovitelj OKS-ZŠZ oz. mu lahko predseduje posameznik, ki ne kandidira za predsednika ali podpredsednike OKS-ZŠZ, člana Izvršnega odbora OKS-ZŠZ, člana Nadzornega odbora OKS-ZŠZ, člana Disciplinske komisije OKS-ZŠZ ali člana Volilne komisije OKS-ZŠZ. Delovno predsedstvo pozove predsednika OKS-ZŠZ k predstavitvi mandatnega poročila za mandatno obdobje 2014-2018; Na skupščini se pričnejo volitve za organe in funkcije OKS-ZŠZ (volitve predsednika OKS-ZŠZ, volitve članov Nadzornega odbora OKS-ZŠZ, volitve članov Disciplinske komisije OKS-ZŠZ, volitve članov Izvršnega odbora OKS-ZŠZ in volitve članov Volilne komisije OKS-ZŠZ.  Predlog dnevnega reda 43., volilne, skupščine OKS-ZŠZ se tako glasi:  1. Izvolitev verifikacijske komisije  2. Določitev zapisnikarja in overovatelja zapisnika  3 Predstavitev predloga sprememb Poslovnika o delu skupščine OKS-ZŠZ  4. Poročilo verifikacijske komisije  5. Sprejem Poslovnika o delu skupščine OKS-ZŠZ  6. Sprejem dnevnega reda 43. skupščine OKS-ZŠZ  7. Imenovanje delovnega predsedstva  8. Zapisnik 42. seje skupščine OKS-ZŠZ  9. Mandatno poročilo 2014-2018  10. Letni delovni načrt OKS-ZŠZ 2019  11. Volitve  12. Razno. |

1. **Nabor predlogov za spremembe normativne ureditve športa na državni ravni**

G. Gabrovec preda besedo g. Perku. Na podlagi pobude g. Bojana Rotovnika na prejšnji seji, predlagamo predlog sklepa:

Predlog sklepa:

IO OKS-ZŠZ zadolži strokovno službo OKS-ZŠZ, da do naslednje seje IO OKS-ZŠZ pripravi konkreten predlog nespornih sprememb vsebin normativne ureditve športa, do katerega se opredeli aktualni IO OKS-ZŠZ in so tudi splošno že sprejete s konsenzom znotraj športa.

Drugi del predloga sprememb pa bo sestavljen na podlagi analize realizacije izvajanja strategije OKS-ZŠZ, NPŠ in agende 2020 in predlagan v obravnavo naslednji sestavi IO OKS-ZŠZ in nato posredovan na pristojna ministrstva.

G. Perko obrazloži predlog sklepa, da gre za to, da se pripravi nabor vsebin, ki so v trenutni normativni ureditvi splošne in nesporne. V prvem delu gre za (npr.) ureditev zdravstvenega varstva športnikov, davek na dobitke pri igrah na srečo, povečanje dela dohodnine za donacije iz 0,5 na 1%, Zakon o visokem šolstvu (uvedba obvezne športne vzgoje v visokošolske programe). Gre za vsebine, ki so bile nekako že posplošene in spremembe niso bile dosežene.

Drugi del pa je vezan na neopravljen del iz strateških dokumentov, za katere se nam zdi, da bi bilo smiselno, da ga obravnava naslednja sestava IO OKS-ZŠZ, preden je to enoten izbor zadev, ki ga OKS ZŠZ zagovarja pred državo.

G. Gabrovec povzame navedena področja in poudari, da bodo člani IO OKS-ZŠZ prejeli nabor teh vsebin v pregled in morebitno dopolnitev.

**Sklep IO OKS-ZŠZ:**

|  |  |
| --- | --- |
| 456-38/18 | IO OKS-ZŠZ zadolži strokovno službo OKS-ZŠZ, da do naslednje seje IO OKS-ZŠZ pripravi konkreten predlog nespornih sprememb vsebin normativne ureditve športa, do katerega se opredeli aktualni IO OKS-ZŠZ in so tudi splošno že sprejete s konsenzom znotraj športa. Drugi del predloga sprememb, ki mora biti pripravljen na podlagi analize realizacije izvajanja strategije OKS-ZŠZ, NPŠ in agende 2020 pa se predlaga v prednostno obravnavo naslednji sestavi IO OKS-ZŠZ. |

1. **Pobude in predlogi**

G. Gabrovec pozove prisotne k podajanju pobud in predlogov.

G. Čop poda pobudo, glede na to, da je naslednja seja IO OKS-ZŠZ zadnja seja tega sestava, predlaga da se za IO OKS-ZŠZ pripravi pregled in specifikacija stroškov vodstva OKS-ZŠZ za zadnja štiri leta.

G. Tiringer poda pobudo, da se pozove zveze, da uredijo evidence tekmovalcev, na podlagi katerih občine razdeljujejo sredstva / ocenjujejo vrednosti posameznih programov. Obstaja namreč bojazen, da na podlagi slabe evidence nekatera društva ne bodo prejela sredstev iz tega naslova.

G. Perko pojasni, da je OKS-ZŠZ v novem zakonu o športu z javnim pooblastilom določen za upravljalca zbirke podatkov oziroma vodenje evidence registriranih in kategoriziranih športnikov v RS in da se način vodenja evidence sicer ni spremenil. OKS-ZŠZ skladno s postopki poziva zveze, pomaga pri evidentiranju, odziv zvez pa je različen. V kolikor podatkov od pristojnih panožnih zvez OKS-ZŠZ ne pridobi, jih ne more objaviti. Na žalost se posamezne zveze zavedo posledic nepopolne evidence šele, ko pride do posledic na javnih razpisih.

Ga. Oblak pripomni, da sedaj res, pri vrednotenju programov v lokalnih skupnostih, velja evidenca OKS – ZŠZ.

Mag. Sodržnik pove, da na terenu (neupravičeno) slaba luč pada na OKS, in da društvom, katerim lahko, pojasni, da je OKS – ZŠZ odvisen od podatkov, ki jih posredujejo panožne zveze. OKS – ZŠZ nima nobenega mehanizma, da zveze prisili v posredovanje relevantnih in verodostojnih podatkov. Večkrat je javno opozoril na problem ne posredovanja podatkov.

Ga. Oblak predlaga, še eno pot in sicer, naj Šport za vse, preko športnih zvez, društva na lokalni ravni obvesti, naj vsako društvo v registru preveri, ali ima nastopajoče tekmovalce pravilno vpisane v register in v kolikor ni vse OK, urgira pri svoji panožni zvezi.

G. Gabrovec pove, da upa, da bo sistem zaživel in pojasni, da imamo dva sistema; prvi je 12+ let (tekmovalci, ki so registrirani v tekmovalni sistem NPŠZ) za te so absolutno odgovorne NPŠZ. OKS-ZŠZ lahko le pozove NPŠZ in to bo storil zopet, z »debelejšim tiskom« in resno opozoril na posledice. V primeru otrok tekmovalcev pod 12. letom pa so odgovorne lokalne zveze in lokalna društva, da to uredijo v lokalnem okolju. Opozori tudi na neusklajenost pravilnikov med občinami/lokalnimi skupnostmi in očitno razhajanje in doslednost med zvezami. Evidenca ima svoj namen in vsebino. Na žalost izmed 71 panožnih zvez morda le ca. 25 zvez register jemlje resno.

G. Rotovnik vpraša, ali je bil državni sekretar za šport samo povolilna novica ob nastopu nove vlade, ali je zadeva še aktualna?

G. Gabrovec odgovori, da je bila novica resna ampak, v kolikor bi hoteli to realizirati, bi bile potrebne spremembe Zakona o vladi. Verjame, da bo zaveza uresničena, vprašanje kdaj pa ostaja.

Mag. Sodržnik na kratko predstavi »Obisk v naravi« - kodeks civilne družbe. Bil je na sestanku s predsednikom taborniške zveze g. Stritihom in se seznanil s to pobudo. Sam in kolegij predsednika se je strinjal, da je dokument take narave, da si zasluži vso moralno podporo in pozornost, gre namreč za kodeks, ki predstavlja usmeritve, ki temeljijo na zakonodaji in tradiciji. Gre za štiri glavna načela, po katerih naj bi obiskovali naravo. Dokument si zasluži našo podporo.

G. Rotovnik pove, da je bila PZS ena izmed pobudnikov projekta, skupaj z vrsto nevladnih organizacij. Šlo je za ogromno usklajevanja, na koncu se je 27 organizacij iz tega področja strinjalo s tem dokumentom, ki je neformalni napotek vsem nam, kako se obnašati v naravnem okolju, kajti to ni samo po sebi vsem umevno. PZS je seveda ta kodeks podprla in bo z velikim veseljem glasoval za to, da tudi OKS-ZŠZ na tej, načelni, ravni podpre in promovira ta kodeks tudi med športniki.

**Sklep IO OKS-ZŠZ**

|  |  |
| --- | --- |
| 457-38/18 | IO OKS-ZŠZ podpre kodeks »Obisk v naravi« in pristopi k podpisu. |

1. **Razno**

G. Perko prevzame besedo.

Zaradi prekinitve sodelovanja z zunanjo sodelavko za računovodstvo je potrebna notranja reorganizacija, pri kateri se višje vrednoteno delovno mesto spremeni v nižje vrednotenega, kar pomeni tudi finančni prihranek za OKS-ZŠZ. Za sistemizacijo novega delovnega mesta »Strokovni delavec za marketing 2« predlaga naslednji sklep, ki je bil soglasno potrjen:

**Sklep IO OKS-ZŠZ**

|  |  |
| --- | --- |
| 458-38/18 | V Pravilniku o organizaciji in sistemizaciji delovnih mest na OKS-ZŠZ se delovno mesto št. 19 »Vodja nabave, prodaje in materialnega poslovanja« spremeni v »Strokovni delavec za marketing 2« z enakim opisom delovnega mesta, kot je opisano delovno mesto št. 23, pri čemer se pri vsebini dela oz. delovnih nalogah doda še naslednje besedilo:   * izdajanje računov iz sponzorskih in partnerskih pogodb, * evidentiranje kvot (storitev in proizvodov, ki jih sponzorji in partnerji zagotavljajo OKS-ZŠZ), * priprava kompenzacij. |

G. Perko nadaljuje da nas z 19.10. zapušča dosedanja samostojna strokovna sodelavka za strateški razvoj športa, mag. Poljanka Pavletič Samardžija in odhaja na delovno mesto direktorice direktorata za šport na MIZŠ. Z njo smo sklenili sporazumno prekinitev delovnega razmerja in izvedli razpis za to delovno mesto, prijavila sta se 2 kandidata izmed katerih je komisija enotno izbrala g. Mitjo Urbanca, ki nastopi s šest mesečno poskusno dobo.

Nadalje g. Perko pove, da smo bili pozvani za imenovanje predstavnikov OKS-ZŠZ v Komisijo za pripravo sprememb pravilnika fundacije tako da predlaga sledeči sklep, ki je bil potrjen.

**Sklep IO OKS-ZŠZ:**

|  |  |
| --- | --- |
| 459-38/18 | V krovno komisijo za pripravo sprememb pravilnika FŠO se imenuje Blaž Perko, v delovno telo komisije za področje tekmovalnega športa se imenuje Borut Kolarič. |

G. Perko nadaljuje, da smo dobili dokument MOK, ki bo ustvaril mrežo stopetdesetih oseb iz dvestošestih olimpijskih komitejev, ki se ukvarjajo z olimpijskim izobraževanjem in zapuščino. V MOK so v mrežo izbranih oseb identificirali g. Aleša Šolarja in sedaj prosijo OKS-ZŠZ da se izrazi o njegovi primernosti za vključitev v to novonastalo telo, ki bo izvajalo določene aktivnosti na teh področjih.

**Sklep IO OKS-ZŠZ:**

|  |  |
| --- | --- |
| 460-38/18 | IO OKS-ZŠZ potrjuje predlog MOK, da se g. Aleša Šolarja imenuje v mrežo »NOC Culture and Education Champions Network«. |

G. Aleš Remih pove, da je bil v petek 12.10.2018 v Uradnem listu na Fundaciji za šport objavljen razpis za leto 2019, razpis bo za 10% višji kot v lanskem letu, skupna vsota bo torej 7.700.000 €. Pove še, da so bili ravno danes pozvani s strani države, da podajo predlog za svojega predstavnika za delovno komisijo za pripravo Zakona o fundacijah in prosi OKS-ZŠZ za pomoč pri pripravi zakona, da bo zagotavljal stabilno delovanje Fundacije kot takšne, ker s tako organiziranostjo kot jo imamo danes temu ni tako, saj je na Ministrstvu za namen Fundacije zaposlena samo ena oseba, ki pa je edina in absolutno preobremenjena. Pove še, da Fundacija letos obeležuje dvajseto obletnico delovanja.

Ga. Andree Prosenc poda kratko informacijo osebne narave, glede medijskega linča zoper njo. Pove, da je iz tožilstva v Celovcu prejela obvestilo, da je ovadba zoper njo zavržena, ker je brez kakršnihkoli utemeljenih razlogov bila tudi vložena.

Dr. Milan Žvan načne temo o SLO – KIT forumu, ki dobiva kar resne razsežnosti in prosi g. Perka za besedo ali dve o tem.

G. Perko pove, da naj bi se predstavniki OKS-ZŠZ, Fakultete za šport in Smučarske zveze, na forumu v Pekingu sodelovali v dveh delih: prvi je namenjen predstavitvam na različnih področij izkušenj in znanj Slovencev na področju zimskih športov, drugi pa namenjen tudi Slovenski industriji, ki se ukvarja z zimskimi panogami. Predviden je tudi podpis medsebojnega sodelovanja med NOK Slovenije in Kitajske, trdnih zagotovil pa še nimamo. V okviru tega foruma naj bi potekal tudi obisk slovenske gospodarske delegacije. Takoj, ko bo znan končen program aktivnosti, vas bomo obvestili. Zadeva ima velik potencial na več področjih.

G. Gabrovec pove, da je Slovenijo obiskal rektor Pekinške univerze za zimske športe in da je bilo srečanje zelo prijetno, dane so bile tudi določene zaveze, ki pa jih žal ni uspel realizirati med svojim obiskom v Buenos Airesu pretekli teden. Vseeno pa bo Peking (Forum) obiskal g. Švab, ker je v interesu OKS-ZŠZ, da vzpostavi dobre povezave, predvsem za namen Slovenske hiše v Pekingu.

G. Gabrovec se zahvali za prisotnost.

Seja se je zaključila ob 16:30 uri.

Zapisal: Peter Dokl